Kommissionens beslutning

af 1. marts 2004

om overgangsforanstaltninger vedrørende samhandel inden for Fællesskabet med sæd, æg og embryoner af kvæg, svin, får, geder og dyr af hestefamilien tilvejebragt i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet

(meddelt under nummer K(2004) 574)

(EØS-relevant tekst)

(2004/205/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 42, og

ud fra følgende betragtninger:

(1) Fra den 1. maj 2004 skal sæd, æg og embryoner af kvæg, svin, får, geder og dyr af hestefamilien tilvejebragt i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet ("de nye medlemsstater"), der er bestemt til samhandel inden for Fællesskabet, overholde alle betingelser i den relevante fællesskabslovgivning.

(2) De pågældende produkter skal navnlig overholde dyresundhedskravene i Rådets direktiv 88/407/EØF af 14. juni 1988 om fastsættelse af de veterinærpolitimæssige krav i forbindelse med handelen inden for Fællesskabet med frosset tyresæd og indførsel heraf(1), Rådets direktiv 89/556/EØF af 25. september 1989 om fastsættelse af veterinærpolitimæssige betingelser i forbindelse med handel inden for Fællesskabet med embryoner af tamkvæg samt med indførsel heraf fra tredjelande(2), Rådets direktiv 90/429/EØF af 26. juni 1990 om fastsættelse af de dyresundhedsmæssige krav i forbindelse med handelen inden for Fællesskabet med ornesæd og indførsel heraf(3) og Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(4).

(3) Nogle af de pågældende animalske produkter, der er tilvejebragt i de nye medlemsstater før tiltrædelsesdatoen, befinder sig måske på lager efter tiltrædelsesdatoen. De pågældende animalske produkter overholder imidlertid måske ikke alle de dyresundhedskrav, der gælder for samhandelen inden for Fællesskabet.

(4) For at lette overgangen fra den eksisterende ordning for produkter fra de nye medlemsstater til den ordning, der er resultatet af anvendelsen af Fællesskabets dyresundhedslovgivning, bør der fastsættes overgangsforanstaltninger for handel med de pågældende produkter.

(5) I henhold til tiltrædelsesaktens artikel 53 anses denne beslutning for at være blevet meddelt de nye medlemsstater fra tiltrædelsen.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Denne beslutning finder anvendelse på sæd, æg og embryoner af kvæg, svin, får, geder og dyr af hestefamilien, der er omfattet dyresundhedskravene i direktiv 88/407/EØF, 89/556/EØF, 90/429/EØF og 92/65/EØF, og som er tilvejebragt inden den 1. maj 2004 i virksomheder i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet ("de nye medlemsstater").

Artikel 2

Fra den 1. maj 2004 må de produkter, der er omhandlet i artikel 1, ikke sendes til andre medlemsstater.

Artikel 3

1. Uanset artikel 2 kan de produkter, der er omhandlet i artikel 1, fra den 1. maj 2004 til den 31. december 2004

a) sendes til andre nye medlemsstater, forudsat at

i) bestemmelseslandet tillader afsendelsen

ii) de betingelser, bestemmelseslandet havde fastsat før den 1. maj 2004, overholdes

b) indgå i samhandel inden for Fællesskabet, forudsat at produkterne

i) blev tilvejebragt i centre eller af team, der har tilladelse til at eksportere til Fællesskabet

ii) er påført det godkendelsesnummer, der er tildelt centret eller teamet med henblik på eksport til Fællesskabet.

2. På det dyresundhedscertifikat, der ledsager sendinger af de produkter, der er omhandlet i stk. 1, anføres følgende supplerende attestering underskrevet af embedsdyrlægen:"Sæd, æg og embryoner (det ikke-relevante overstreges) af kvæg, svin, får, geder og dyr af hestefamilien (det ikke-relevante overstreges), der er i overensstemmelse med Kommissionens beslutning 2004/205/EF(5), og som er tilvejebragt inden den 1. maj 2004."

Artikel 4

Medlemsstaterne træffer de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.

Artikel 5

Denne beslutning anvendes med forbehold af tiltrædelsesaktens ikrafttræden og da på datoen herfor.

Artikel 6

Denne beslutning er rettet til medlemsstaterne.

Udfærdiget i Bruxelles, den 1. marts 2004.

På Kommissionens vegne

David Byrne

Medlem af Kommissionen

(1) EFT L 194 af 22.7.1988, s. 10. Senest ændret ved Kommissionens beslutning (EF) nr. 2004/101/EF (EUT L 30 af 4.2.2004, s. 15).

(2) EFT L 302 af 19.10.1989, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).

(3) EFT L 224 af 18.8.1990, s. 62. Senest ændret ved forordning (EF) nr. 806/2003.

(4) EFT L 268 af 14.9.1992, s. 54. Senest ændret ved Kommissionens forordning (EF) nr. 1398/2003 (EUT L 198 af 6.8.2003, s. 3).

(5) EUT L 65 af 3.3.2004, s. 23.